*Udkast til* ***skabelon for klyngevedtægter***

**Vedtægter for ”X” klyngen**

**§ 1 Klyngens formål**

Stk. 1. En klynge udgør et fagligt fællesskab af praktiserende læger, der mødes jævnligt og internt i klyngen og i samarbejde med det øvrige sundhedsvæsen arbejder med datadrevet kvalitetsudvikling jf. Overenskomst for almen praksis (OK22 §99 og bilag 12 ”Protokollat om kvalitet, forskning og efteruddannelse).

**§ 2 Medlemskreds**

Stk 1. Klyngen omfatter alle praktiserende læger med ydernummer og praksisadresse i geografisk nærhed af hinanden, der driver almen praksis i henhold til overenskomst mellem PLO og Regionernes Lønnings- og Takstnævn (RLTN). Klyngen bør i henhold til overenskomsten som minimum omfatte et antal lægeklinikker med i alt 30.000 tilmeldte patienter.

Stk. 2. Alle læger i et klinikfællesskab indgår i samme klynge og det er hensigten at alle lægerne i klinikken deltager i kvalitetsudviklingen. Ansatte læger og uddannelseslægers deltagelse i kvalitetsarbejdet i klyngen finder sted efter retningslinjer besluttet i klyngen.

**§ 3 Klyngens økonomi**

Stk. 1. Klyngen finansieres af overenskomstmidler, der tildeles på baggrund af antal tilmeldte gr. 1 patienter hos klinikkerne i klyngen i starten af året i form af et klyngebudget. Det er klyngekoordinators opgave løbende at opdatere registreringen på [www.kiap.dk](http://www.kiap.dk) af hvilke klinikker (ydernumre), som indgår i klyngen med henblik på korrekt udbetaling af klyngemidler.

Stk. 2. De udbetalte midler kan klyngen anvende til mødeafholdelse, mødelokale og forplejning samt til udbetaling af honorar til klyngekoordinator og andre med praktiske opgaver i klyngen. Klyngen beslutter selv omfanget af rimelig og passende honorering til klyngekoordinator og andre med opgaver for klyngen på den årlige generalforsamling.

**§ 4 Generalforsamling**

Stk. 1. Klyngen dannes på en stiftende generalforsamling, hvor klyngens vedtægter skal godkendes af deltagere med stemmeret (klinikejerne). Der skal vælges en dirigent til at lede mødet og en referent. Referenten udarbejder et referat af beslutningerne på den stiftende generalforsamling med angivelse af navne og valgperiode på dirigent, referent samt på klyngemedlemmer valgt til poster i klyngen, herunder klyngekoordinator, kasserer og eventuelt bestyrelse. Referatet underskrives af dirigenten og det udsendes efterfølgende til klyngens medlemmer samt til klyngens bankforbindelse.

Stk. 2. Generalforsamlingen er klyngens højeste myndighed og består af klyngens medlemmer.

Stk. 3 Ordinær generalforsamling afholdes som udgangspunkt i første kvartal, hvor klyngens regnskab for det foregående år godkendes og budget for det kommende år vedtages. Der indkaldes elektronisk med mindst 2 ugers varsel med angivelse af dagsorden jf. §5.

Stk. 4. Ekstraordinær generalforsamling afholdes, når mindst 20 procent af medlemmerne skriftligt med formuleret dagsordensforslag har fremsat krav herom. Indkaldelse skal finde sted senest 14 dage efter begæring er ønsket og den ekstraordinære generalforsamling skal afholdes senest 14 dage herefter.

**§ 5 Dagsorden for generalforsamling**

Stk. 1. Dagsorden for den ordinære generalforsamling skal indeholde følgende punkter:

1: Valg af dirigent og referent

2: Klyngekoordinatorens beretning for aktiviteter i det forløbne år

3: Godkendelse af regnskab for det foregående år

4: Godkendelse af budget for indeværende år

5: Valg/genvalg af klyngekoordinator

6: Valg/genvalg af kasserer

7: Valg genvalg af bestyrelsesmedlem/bestyrelsesmedlemmer

8: Indkomne forslag, herunder drøftelse af det kommende års aktiviteter

9: Evt.

Stk. 2 Forslag fra medlemmerne, der ønskes behandlet på generalforsamlingen skal være klyngekoordinator/bestyrelsen i hænde senest 14 dage før generalforsamlingen.

Stk. 3 Referat af den årlige generalforsamling skal være udfærdiget senest 14 dage efter generalforsamlingens afholdelse. Af referatet skal fremgå navn på den valgte dirigent og referatet skal være underskrevet af denne.

Stk. 4 Resultatet af valg til posterne i klyngen som klyngekoordinator, kasserer og bestyrelsesmedlemmer med fulde navn og valgperiode på de nyvalgte skal fremgå af referatet, som skal tilsendes klyngemedlemmerne og klyngens bankforbindelse

**§ 6 Ledelse og stemmeafgivning ved generalforsamling**

Stk. 1. Generalforsamlingen ledes af den valgte dirigent.

Stk. 2. Som udgangspunkt er det klinikejerne, der kan afgive stemme ved afholdelse af afstemninger på generalforsamlingerne. Klyngen kan dog beslutte andre afstemningsregler, herunder at eksempelvis ansatte læger også kan deltage i afstemninger.

Stk. 3. Forsamlingen afgør sagerne ved simpelt flertal, jf. dog §§ 11-12.

**§ 7 Klyngens ledelse**

Stk. 1. Klyngen ledes i det daglige af en klyngekoordinator, der er en læge fra klyngen, og som vælges af generalforsamlingen. Klyngekoordinator er den officielle repræsentant (kontaktperson, administrator og tegningsberettiget) for klyngen.

Stk. 2. Klyngekoordinatoren har ansvar for at skabe de bedst mulige rammer for kvalitetsarbejdet i klyngen, herunder at samle lægerne, vise datagrundlaget og sikre fremdrift gennem opfølgning. Klyngekoordinatoren kan trække på de regionale eller nationale støttefunktioner og konsulentordninger, som kan bidrage til at arbejde systematisk med kvalitetsforbedringer

Stk. 3. Generalforsamlingen kan udpege en kasserer eller et bestyrelsesmedlem, der sammen med klyngekoordinatoren udgør klyngens daglige ledelse med tegningsret for klyngens midler.

Stk. 4. Valg til bestyrelsen sker på generalforsamlingen for en nærmere angiven periode, som klyngen beslutter. Ved vakancer kan klyngekoordinator og bestyrelse anmode et klyngemedlem om at indtræde i bestyrelsen indtil ordinært valg på den kommende generalforsamling

Stk. 5. Hvis klyngekoordinator udtræder inden udløbet af valgperioden, kan enten kasserer eller et bestyrelsesmedlem varetage posten som klyngekoordinator frem mod næste ordinære generalforsamling. Alternativt kan der afholdes ekstraordinær generalforsamling, evt. i forbindelse med næste planlagte klyngemøde.

Stk. 6. Klyngen kan ud af medlemsskaren ad hoc udpege medlemmer til varetagelse af afgrænsede opgaver ligesom klyngen kan beslutte at uddelegere konkrete arbejdsopgaver til andre efter nærmere aftale.

**§ 8 Aktivitetsrapport**

I henhold til aftale mellem overenskomstens parter udarbejder klyngekoordinator i starten af hvert år en årlig aktivitetsrapport med beskrivelse af klyngens møder og faglige aktiviteter samt angivelse af formue primo og ultimo året. Aktivitetsrapporten udfyldes i en skabelon udarbejdet og tilsendt af KiAP, som også er modtager af aktivitetsrapporten

**§ 9 Regnskab**

Klyngen aflægger på generalforsamlingen et regnskab for de forbrugte klyngemidler. Regnskabsåret følger kalenderåret. I henhold til OK22 er klyngen forpligtet til at indsende en årlig aktivitetsrapport med status på klyngens formue primo og ultimo året, hvilket generalforsamlingen kan orienteres om.

**§ 10 Hæftelse**

Stk. 1 Alene klyngen som forening hæfter for klyngens forpligtelser.

Stk. 2. Klyngekoordinatoren og en valgt kasserer eller bestyrelsesmedlem er tegningsberettigede (har fuldmagt) til klyngens konto og tegner klyngen i det daglige.

**§ 11 Fremmøde og deltagelse i klyngearbejdet**

Stk. 1. Praktiserende læger skal arbejde med datadrevet kvalitetsudvikling med udgangspunkt i faglige mål og indikatorer. Forpligtelsen for alle læger til at deltage i kvalitetsarbejdet er præciseret af PLO i overenskomsten. Målet er at alle læger i klinikkerne indgår i klyngerne, som mødes og arbejder med kvalitetsdata og kvalitetsudvikling. (§99 stk. 1 i OK22).

Stk. 2 Læger, der står udenfor klyngesamarbejdet, er forpligtede til at modtage et årligt kvalitetsbesøg af en regional kvalitetskonsulent. (§99, stk. 3) og klyngekoordinator skal give regionen besked herom og udmelde klinikken/ydernummeret af klyngen

Stk. 3. Klyngen aftaler retningslinjer for fremmøde og aktiv deltagelse i klyngearbejdet. Retningslinjerne drøftes og vedtages på en generalforsamling og indeholder beslutning om procedurer for tilmelding og afbud samt registrering af fremmøde, herunder opfølgning på gentagne afbud/udeblivelser og eventuel beslutning om eksklusion.

Stk. 4 Klyngens ledelse/bestyrelse fastlægger datoer for det kommende års klyngemøder i god tid og tilstræber at datoerne udmeldes til klyngens medlemmer senest ved udgangen af september året før.

**§ 12 Eksklusion**

Stk. 1 Klyngen kan på en generalforsamling med tilslutning fra mindst 2/3-dele af de fremmødte medlemmer ekskludere et medlem, såfremt medlemmet ikke overholder de overenskomstbeskrevne forpligtelser til at deltage i kvalitetsarbejdet og de af klyngen tilhørende vedtagne retningslinjer for deltagelse i klyngearbejdet.

Stk. 2 Forpligtelserne i forhold til de enkelte lægers deltagelse i den enkelte klynges arbejde og møder skal være tydelige og konkrete og være besluttet af klyngens medlemmer på en generalforsamling.

Stk 3. Øvrige forhold, der kan give anledning til midlertidig udelukkelse eller eksklusion fra klyngen skal ligeledes være beskrevet og vedtaget på en generalforsamling.

**§ 13 Opløsning, sammenlægning eller opsplitning af klyngen**

Klyngen kan alene opløses, sammenlægges med en anden klynge eller opsplittes i flere klynger på en generalforsamling. Beslutningen kræver tilslutning fra mindst 2/3-dele af de fremmødte stemmeberettigede medlemmer.

Stk. 2. Såfremt klyngen opløses tilbageføres udbetalte klyngemidler til den region, hvori klyngen er hjemmehørende med virkning fra datoen for opløsning af klyngen. Ved sammenlægning eller opsplitning af klyngen sammenlægges eller opdeles de opsparede klyngemidler i forhold til det nye antal tilknyttede patienter i den eller de nye klynger.

**§ 14 Vedtægtsændringer**

Klyngens vedtægter kan alene vedtages og ændres på en generalforsamling, hvilket kræver tilslutning fra mindst 2/3-dele af de fremmødte stemmeberettigede medlemmer.